Nem küldte el alkotmánybírósági kontrollra, hanem aláírta a köztársasági elnök a törvényt, ami alapján a kormány elveszi a kutatóintézeti hálózatot az Akadémiától.

Bár többen, tudósok és művészek még arra kérték a köztársasági elnököt, ne írja alá az MTA megcsonkításáról szóló törvényt, Áder János már aláírta azt. Ez az Országgyűlés oldalán látható a törvény státuszát végigkövető Iromány adatai részen: 2019. 07. 12.: Köztársasági elnök aláírta.

A törvény ellen nagy nemzetközi és hazai tiltakozás zajlott, a tudomány és kutatás szabadságának megsértéseként értékelte a közvélemény azt, hogy a kormány elvenné az MTA-tól a kutatóintézeti hálózatot, és egy olyan intézmény, az Eötvös Loránd Kutatási Hálózat (ELKH) alá helyezné, amelynek vezetőit a miniszterelnök nevezi ki.

Erről nyílt levelet írtak a német tudományos központok is, és az Európai Bizottság is többször jelezte a kormánynak, ne szűkítse a kutatási szabadságot. Az ellenzék az Alkotmánybírósághoz fordul a törvény miatt, ha már a köztársasági elnök nem érezte szükségét. Az 5000 embert foglalkoztató kutatóintézeti hálózat einstandolásáról a világhírű Nature tudományos folyóirat is beszámolt.